נטעלי שם טוב

נטעלי שם טוב (נולדה ב-29 ביוני 1983) היא עיתונאית, מגישת חדשות ומנחה ישראלית בחדשות 13, שם מגישה את מהדורת זמן שישי.

ביוגרפיה
שם טוב נולדה וגדלה במטולה. למדה בתיכון דנציגר בקריית שמונה. את שירותה הצבאי עשתה בדובר צה"ל. השתחררה בדרגת סרן ובמילואים קודמה לרב-סרן. במסגרת שירותה במילואים היא מכשירה בכירים בצה"ל לעמידה מול מצלמה והסברה באירועי חירום, וכן מגישה באולפן החירום.

החלה את דרכה העיתונאית כמגישה במהדורת החדשות המקומיות בהפקת קודה תקשורת בצפון ולאחר מכן בתל אביב. ב-2013 הצטרפה לחברת החדשות כמגישה חדשות. החלה בהגשת מבזקים, ועברה להיות מגישה בתוכניות הבאות: סדר עולמי, המהדורה הצעירה, מהדורה ראשונה, מהדורת הלילה (מגישה מחליפה).

במהלך השנים הגישה שידורים מיוחדים רבים ביניהם: תקיפת בעלות הברית בסוריה, הפיגוע בשרונה, הפיגוע בהיפר כשר, הפיגוע בשער שכם שבו נהרגה רב שוטר הדר כהן ומתקפת חזבאללה בהר דב.

בתקופת מבצע צוק איתן שידרה דיווחים שוטפים מאזור הדרום והובילה משדרים מהאולפן. שידוריה בשטח לא תמו עם סיום המבצע ובספטמבר 2017 הייתה הראשונה להגיע לזירת הפיגוע בהר אדר ושידרה משם לאורך היום.

לאחר שנים רבות בהן שם טוב הייתי מגישה מוערכת בחברת החדשות, נטעלי עברה לחדשות 13 שם מגישה את מהדורת שישי בערב זמן שישי.

לפני עליית התוכנית זמן שישי, עם תחילת מלחמת חרבות ברזל שם טוב החלה להגיש משדרים מיוחדים בחברת החדשות של ערוץ 13.

במהלך מגפת הקורונה, הגישה את הפינה "תשאלו את נטעלי" במהדורה ראשונה שבה ענתה על שאלות הצופים בנוגע להנחיות.

במרץ 2016 חשפה את החלטת מפכ"ל המשטרה רוני אלשיך לא לטפל עוד בתלונות אנונימיות. באוקטובר 2020 חשפה עדויות של חיילים על מצב כלכלי קשה לאחר שפוטרו בעקבות המשבר. בנוסף לכך, חשפה סיפור בו צה"ל שלל מחיילת השתתפות בקורס עקב תמונה חושפנית.

במקביל לעבודתה הטלוויזיונית, היא מנחה טקסים רשמיים. בעבר שידרה יומני חדשות ברדיו צפון ותוכנית ראיונות פוליטית ברדיו ירושלים.

שם טוב סיימה בהצטיינות תואר ראשון בתקשורת באוניברסיטה הפתוחה והיא מוסמכת אוניברסיטת תל אביב בהצטיינות בתקשורת פוליטית.

שם טוב נשואה לעידן אבני, כתב "ישראל היום" בצפון, ואם לשתי בנות. מתגוררת במטולה.

עמדותיה
שם טוב ידועה בעמדותיה הפמיניסטיות. בין היתר דיברה בריאיונות על Me Too ועל חוק הפונדקאות לקהילה הגאה.

שם טוב התבטאה רבות בעניין הבעייתיות בסיקור הפריפריה בישראל. היא קראה לקברניטי התקשורת לקבל "החלטות אמיצות ולצאת מתל אביב". לאחר בחירות 2015 כתבה בטור דעה כי אין לתקשורת את היכולת להבין את הבוחר הפריפריאלי.

ב-2018 חשפה כי סירבה להצעת עבודה באתר "וואלה!", לאחר שנשאלה על ידי עורכי האתר איך תגיב אם תתבקש להטות את הסיקור לטובת בנימין נתניהו ומשפחתו.

קישורים חיצוניים

הערות שוליים

נשות טלוויזיה ישראליות
מגישות חדשות ישראליות
מגישי חדשות ישראלים
סגל חברת החדשות
מטולה: אישים
חיילי דובר צה"ל
חיילות דובר צה"ל
רבי-סרנים בצה"ל
בוגרי תיכון דנציגר (קריית שמונה)
בוגרות האוניברסיטה הפתוחה
בוגרי האוניברסיטה הפתוחה
ישראליות שנולדו ב-1983
ישראלים שנולדו ב-1983